CELEX: 32022R0826
Language: ro
Date: 2022-05-23 00:00:00
Title: Regulamentul delegat (UE) 2022/826 al Comisiei din 23 martie 2022 de rectificare și de modificare a Regulamentului (UE) 2019/1241 al Parlamentului European și al Consiliului în ceea ce privește derogările de la zona de protecție a cambulei

30.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 147/22
               
            
         REGULAMENTUL DELEGAT (UE) 2022/826 AL COMISIEI
         din 23 martie 2022
         de rectificare și de modificare a Regulamentului (UE) 2019/1241 al Parlamentului European și al Consiliului în ceea ce privește derogările de la zona de protecție a cambulei
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (1), în special articolul 15 alineatul (2),
         întrucât:
         
                     (1)
                  
                  
                     Regulamentul (UE) 2019/1241 privind conservarea resurselor piscicole și protecția ecosistemelor marine prin măsuri tehnice conține o eroare în anexa V partea C, care trebuie rectificată.
                  
               
                     (2)
                  
                  
                     Deși considerentul 5 din Regulamentul delegat (UE) 2021/1160 (2) se referă la „năvoade daneze” cu nava ancorată, dispoziția corespunzătoare din anexă se referă numai la „năvoade daneze”. Având în vedere că articolul 6 alineatul (18) din Regulamentul (UE) 2019/1241 nu face distincție între năvoadele daneze și năvoadele scoțiene, dispoziția din anexa V în forma sa actuală poate fi așadar interpretată ca aplicându-se în mod incorect atât năvoadelor daneze (cu nava ancorată), cât și năvoadelor scoțiene.
                  
               
                     (3)
                  
                  
                     Regulamentul delegat (UE) 2021/1160 se bazează pe o recomandare comună prezentată la 19 octombrie 2020 de Belgia, Danemarca, Germania, Franța, Țările de Jos și Suedia (Grupul de la Scheveningen), care au un interes direct în gestionarea activităților de pescuit din Marea Nordului. Secțiunea 3.1.2 din recomandarea comună a făcut în mod specific distincția între năvodul danez care tractează unealta de pescuit în timp ce nava este ancorată (pescuit cu năvod danez cu nava ancorată) și năvodul scoțian, confirmând că statele membre intenționau ca derogarea solicitată să se aplice numai năvoadelor daneze/traulelor de fund fără panouri daneze cu nava ancorată.
                  
               
                     (4)
                  
                  
                     Evaluarea efectuată de CSTEP, care a concluzionat că introducerea derogării specifice pentru năvodul danez nu ar trebui să aibă niciun efect semnificativ asupra nivelului de protecție în interiorul zonei, s-a referit numai la năvoadele daneze/traulele de fund fără panouri daneze cu nava ancorată (cod de unealtă SDN (3)) și nu la năvoadele scoțiene sau traulele de fund fără panouri scoțiene/seinerele scoțiene [cod de unealtă SSC ( (3))].
                  
               
                     (5)
                  
                  
                     Prin urmare, anexa V la Regulamentul (UE) 2019/1241 trebuie rectificată pentru a clarifica faptul că derogarea propusă se aplică numai acelor năvoade daneze/traule de fund fără panouri daneze care efectuează tractarea uneltei de pescuit în timp ce nava este ancorată [năvod danez/traul de fund fără panouri danez cu nava ancorată (cod de unealtă SDN)].
                  
               
                     (6)
                  
                  
                     Deoarece măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament trebuie să intre în vigoare imediat după publicare,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) 2019/1241 se rectifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 martie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 198, 25.7.2019, p. 105.
         
            (2)  Regulamentul delegat (UE) 2021/1160 al Comisiei din 12 mai 2021 de modificare a Regulamentului (UE) 2019/1241 al Parlamentului European și al Consiliului în ceea ce privește zona de protecție a șprotului și zona de protecție a cambulei din Marea Nordului (JO L 250, 15.7.2021, p. 4).
         
            (3)  Anexa XI la Regulamentul de punere în aplicare (UE) nr. 404/2011 al Comisiei din 8 aprilie 2011 de stabilire a normelor detaliate de aplicare a Regulamentului (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului (JO L 112, 30.4.2011, p. 64).
      
      
         
            ANEXĂ
            Partea C din anexa V la Regulamentul (UE) 2019/1241 se modifică după cum urmează:
            
                        1.
                     
                     
                        Litera (d) de la punctul 2.2 se înlocuiește cu următorul text:
                        
                                    „(d)
                                 
                                 
                                    navele cu o putere a motorului care depășește 221 kW și care utilizează năvoade daneze ce tractează unealta de pescuit în timp ce nava este ancorată [năvoade daneze/traule de fund fără panouri daneze cu nava ancorată – SDN], cu condiția ca aceste nave să respecte dimensiunea ochiului de plasă prevăzută în partea B punctul 1.1 din prezenta anexă.”